《宿禅寂院》
宋代·洪迈

梦中一叶摇江湖，困睡不觉身篮舆。
眼明佛屋丽丹碧，瓦鸱铁凤凌空虚。
疲民日者困苛索，半作頳尾相濡鱼。
鹈鹕数罟两不置，肯念竭泽明年无。
道人谁与办此事，斤琢千指开渠渠。
颇疑如幻三昧力，上方手揽归吾庐。
了知舌本法轮转，咄嗟檀施争奔输。
不辞割爱一念善，谁谓岁恶穷民愚。
书生袖手对沟壑，力不能援心烦纡。
事无大小成者少，谈说治乱何区区。
调卑弦急诚龃龉，凿圆枘方尤阔疎。
古今罪岁同一口，抚掌一笑皆愚儒。

作者简介：洪迈（1123——1202），南宋饶州鄱阳（今江西省上饶市鄱阳县）人，字景卢，号容斋，又号野处。洪皓第三子。官至翰林院学士、资政大夫、端明殿学士，副丞相、封魏郡开国公、光禄大夫。卒年八十，谥“文敏”。配张氏，兵部侍郎张渊道女、继配陈氏，均封和国夫人。南宋著名文学家。